Il-Kaxxa 2: Il-ħtiġijiet ta’ investiment ekoloġiku u diġitali Il-ħtiġijiet addizzjonali ta’ investiment privat u pubbliku b’rabta mat-tranżizzjonijiet doppji u l-objettivi ta’ politika tagħhom huma stmati għal kważi EUR 650 biljun fis-sena sal-2030. (1) It-tranżizzjoni ekoloġika tammonta għal EUR 520 biljun kull sena, jew 80 % ta’ dawn il-ħtiġijiet, bi kważi 60 % tat-total għall-politika dwar il-klima u l-enerġija. It-tranżizzjoni ekoloġika It-tranżizzjoni klimatika inevitabbilment se twassal għall-obsolexxenza mħaffa ta’ ċertu stokk kapitali eżistenti. Dan ma jfissirx neċessarjament li t-tkabbir se jonqos iżda x’aktarx iwassal għal bidla fl-għamla tat-tkabbir peress li se jkollhom jiġu ddedikati aktar riżorsi għall-investiment u inqas riżorsi għall-konsum. (2) Iż-żieda fil-ħtiġijiet ta’ investiment fis-setturi tal-enerġija u t-trasport hija stmata għal madwar EUR 390 biljun fis-sena. (3) Iż-żieda ta’ aktar minn 50 % meta mqabbla max-xejra storika hija xprunata l-aktar minn politiki dwar il-klima u l-enerġija għad-dekarbonizzazzjoni tal-ekonomija tagħna iżda tirrifletti wkoll il-ħtiġijiet tal-enerġija u t-trasport ta’ ekonomija li qiegħda tespandi. (4) Bħala medja, dan jirrappreżenta żieda ta’ madwar 2,1 punti perċentwali tal-proporzjon tal-investiment fl-enerġija u t-trasport fil-PDG meta mqabbel max-xejra storika. Jinkludi investimenti fil-grilja tal-enerġija, l-impjanti tal-enerġija, il-boilers industrijali u l-produzzjoni u d-distribuzzjoni ta’ fjuwils ġodda, kif ukoll investimenti fl-iżolament tal-bini, ir-rinnovazzjoni enerġetika u l-kostijiet tal-akkwist tal-vetturi u investimenti oħra fis-settur tat-trasport. (5) Il-ħtiġijiet ta’ investiment fl-infrastruttura għat-trasport huma inklużi parzjalment. (6) Dawn l-istimi ma jikkunsidrawx il-ħtiġijiet tal-futur ta’ adattament għat-tibdil fil-klima bħal investimenti ddedikati biex l-assi eżistenti jsiru aktar reżiljenti għat-tibdil fil-klima jew kostijiet akbar minħabba avvenimenti ta’ temp estrem aktar spissi. Għall-oqsma ambjentali l-oħra, id-diskrepanza fl-investiment biex jinkisbu l-objettivi ta’ politika hija stmata għal madwar EUR 130 biljun fis-sena. Din l-istima tirrifletti l-ħtiġijiet ta’ investiment għall-oqsma ta’ politika ambjentali bħall-protezzjoni ambjentali, inklużi l-bijodiversità, il-ġestjoni tar-riżorsi u l-ekonomija ċirkolari. (7) Filwaqt li proporzjon sostanzjali tal-investiment se jintrefa’ mis-settur privat, l-investiment pubbliku se jkollu jiżdied ukoll. It-trasformazzjoni diġitali Id-diskrepanzi kumplessivi fl-investiment sabiex titwettaq it-trasformazzjoni diġitali fl-UE huma stmati li jammontaw għal madwar EUR 125 biljun kull sena. (8) Din iċ-ċifra tinkludi diskrepanzi fl-investiment fin-networks tal-komunikazzjoni, l-iżvilupp tal-ħiliet diġitali u l-iżvilupp ta’ teknoloġiji u kapaċitajiet diġitali ewlenin, bħall-cloud, is-semikondutturi u l-intelliġenza artifiċjali iżda ma tkoprix id-diġitalizzazzjoni tas-servizzi pubbliċi u xi dimensjonijiet oħra. _________________________ (1)Il-ħtiġijiet ta’ investiment għad-diversi politiki jinbtu minn sorsi differenti u jirriflettu approċċi differenti (ara n-noti 3, 7 u 8 f’qiegħ il-paġna), u jagħtu ordni ta’ kobor. (2)Pisani-Ferry, J. (2021), “Climate Policy is Macroeconomic Policy, and the Implications Will Be Significant”, PIIE Policy Brief 21-20, Awwissu 2021. (3)Ara l-Valutazzjonijiet tal-Impatt għall-proposti ta’ politika tal-pakket “lesti għall-mira ta’ 55 %”, fost l-oħrajn il-Valutazzjoni tal-Impatt għar-reviżjoni tad-Direttiva dwar l-Enerġija Rinnovabbli ( SWD(2021) 621 final ). (4)Huma meħtieġa madwar EUR 1 triljun f’investiment annwali fis-setturi tal-enerġija u t-trasport għall-perjodu 2021-2030. Dawn l-istimi jirriflettu l-ħtiġijiet ta’ investiment biex jiġu ssodisfati l-ħtiġijiet tal-enerġija u t-trasport tal-ekonomija kif ukoll ħtiġijiet akbar ta’ investiment minħabba ambizzjoni akbar tal-politika dwar il-klima u l-enerġija. Dawn l-istimi jinkludu kostijiet projettati aktar baxxi għat-teknoloġiji tal-enerġija u t-trasport bħall-enerġija rinnovabbli u l-kostijiet tal-batteriji. Daqs EUR 650 biljun ġejjin mis-settur tat-trasport, u jirrappreżentaw prinċipalment il-kost tal-akkwist tal-vetturi. Dan jinkludi vetturi akkwistati minn unitajiet domestiċi privati, li normalment jiġu kontabilizzati bħala oġġett durabbli fil-kontijiet nazzjonali, u mhux bħala investiment. (5)Il-ħtiġijiet ta’ investiment huma determinati minn mudell ta’ ekwilibriju parzjali tas-sistema tal-enerġija u t-trasport. Iċ-ċifri jinkludu investiment f’assi ġodda jew kapaċità ġdida, inkluż is-sostituzzjoni ta’ assi eżistenti fi tmiem iċ-ċiklu tal-ħajja ekonomika tagħhom. Is-sostituzzjoni ta’ assi eżistenti tista’ titħaffef minħabba l-għażliet ta’ politika, pereżempju l-eliminazzjoni gradwali tal-kapaċità tal-ġenerazzjoni tal-enerġija bbażata fuq il-fjuwils fossili, jew minħabba kundizzjonijiet tas-suq li jinbidlu li jwasslu biex it-tħaddim tagħhom ma jkunx ekonomiku. (6)Dawn jinkludu investiment fl-istazzjonijiet tal-irriċarġjar jew tar-riforniment iżda ma jinkludux, pereżempju, investimenti fl-infrastruttura tat-trasport ferrovjarju jew stradali. (7)Il-Kummissjoni Ewropea (2020), “Staff Working Document accompanying the Next Generation EU package”, SWD (2020) 98 . (8)Ibid.